Med tre turneringer igen inden udtagelsen til det europæiske Ryder Cup-hold, er kampen om en af de eftertragtede pladser gået ind. Og Søren Kjeldsen ligner bestemt en mand, der har tænkt sig at snige sig med på holdet. Med en anden runde i 65 slag, fem under banens par, ved SAS Masters i Stockholm ligger danskeren tidlig fredag aften på en delt andenplads med seks under par. Dog er ikke alle spillere færdige med anden runde. - Jeg har brug for at vinde mindst en af de næste tre turneringer, men der er så mange gode spillere, at hvis man ikke er 100 procent fokuseret, så vinder man ikke. Derfor skal jeg være med fremme i weekenden, sagde Kjeldsen efter runden. Også Søren Hansen har en chance for at kvalificere sig til det europæiske hold, men han deltager ikke i SAS Masters. /ritzau/

Referat:
Golfspilleren Søren Kjeldsen har langt fra opgivet sin chance for at kapre en af de eftertragtede Ryder Cup-pladser og blander sig i toppen i SAS Masters.